钦定古今图书集成/明伦汇编/氏族典/第384卷 > 李愍
## 钦定古今图书集成/明伦汇编/氏族典/第384卷 > 李愍

按《北齐书李元忠传》：“元忠宗人愍，字魔怜，年四十，犹
不仕州郡，惟招致奸侠，以为徒侣。孝昌末，天下兵起，
愍潜居林虑山。安乐王元鉴为北道大行台，至邺，以
贼众盛强，未得前，遣使征愍，表授武骑常侍，假节别
将，镇邺城。葛荣之围信都，馀党南抄，阳平以北，皆为
贼有。鉴命愍为前驱，别讨之，颇有斩获。及鉴谋逆，愍”
乃诈患暴风。未几，大都督源子邕讨鉴，愍弃家口奔
子邕。仍被征赴洛。除奉车都尉，持节镇汴河，参朱荣
至东关，分广平、易阳、襄国南赵郡之中丘三县为易
阳郡，以愍为太守，赐爵襄国侯。永安末，迁乐平太守。
未之郡，洛京倾覆，愍率所部西保石门山。高祖建义，
愍拥众数千人以赴，高祖亲迎之。除使持节、征南将
军、都督相州诸军事、相州刺史。令愍率本众西还旧
镇。太昌初，除太府卿。后出为南荆州刺史、当州大都
督，转行东荆州，仍除骠骑将军、东荆州刺史、当州大
都督。天平二年卒。